1993 से 2017 तक सपा का एकछत्र राज...27 साल बाद भाजपा ने पलटी बाजी, अब यूपी का पॉलिटिकल सेंटर-प्वाइंट
Naimisharanya BJP and Akhilesh Yadav Akhilesh Yadav Samajwadi Party Explained; Follow Lok Sabha Election 2024 Latest News, Uttar Pradesh Naimisharanya Lok Sabha Chunav Reports On Dainik Bhaskar (दैनिक भास्कर)
नैमिषारण्य...2 शब्दों से बना है। नैमिह और आरण्य। नैमिष का अर्थ होता है किसी धारदार चीज को जमीन पर गाड़ देना। आरण्य जंगल को कहा जाता है। भगवान ब्रह्मा ने अपने मन रूपी चक्र को जमीन में गाड़कर इस जगह को बनाया था। इसी स्थान पर 88 हजार ऋषियों ने तप किया। कहते हैं कि जो नैमिषारण्य के चक्रतीर्थ में एक बार आकर स्नान कर लेता है, उसे मोक्ष प्राप्त हो जाता है।
2024 के लोकसभा चुनाव से ठीक पहले सपा और भाजपा भी अपने राजनीतिक पुनरुद्धार के लिए मोक्ष की इस भूमि की तरफ बढ़ रहे हैं। लखनऊ से 80 किलोमीटर दूर सीतापुर का नैमिषारण्य अब राजनीति का नया धर्म केंद्र बन गया है। सबका फोकस इधर ही है। ऐसा क्यों है? वजह क्या है? नैमिषारण्य आखिर अचानक कैसे नजर में आ गया? क्या यहां से राजनीति शुरू करना पार्टियों के लिए जीत की गारंटी है? ऐसे तमाम सवालों को जानने के लिए दैनिक भास्कर की टीम नैमिषारण्य पहुंची।
जो आया, उसकी झोली भर गई... 
साल था 1993...मुलायम सिंह यादव दूसरी बार यूपी के सीएम बने। इसके 6 महीने बाद मुलायम नैमिषारण्य पहुंचे। उन्होंने मठ में जाकर महंतों का आशीर्वाद लिया। उस दौरान मिश्रिख सीट (जिसमें नैमिषारण्य धाम आता है) पर ओम प्रकाश गुप्ता विधायक थे। विधायक ओम प्रकाश ने मिश्रिख क्षेत्र में 84 कोसी यात्रा के पड़ाव के अंतर्गत आने वाले गांवों का विकास करवाया। नैमिषारण्य के पुराने जर्जर मठों का सुंदरीकरण करवाया। सरकारी विकास योजनाओं को देखते हुए लोगों का भरोसा बढ़ा। इसका असर यह हुआ कि साल 1993 से लेकर 2012 मिश्रिख सीट पर सपा को कोई हरा नहीं पाया।
2012...अखिलेश यूपी के सीएम बने। नैमिषारण्य सीट पर सपा लगातार 5वीं बार जीत गई। सपा विधायक रामपाल राजवंशी को 61,346 वोटों से जीत मिली। अखिलेश जनता का आभार प्रकट करने 2015 में नैमिषारण्य पहुंचे। उन्होंने श्री आदिचुंचन गिरी महासंस्थान मठ का उद्घाटन किया। मजदूरों को साइकिलें, छात्रों को लैपटॉप और बुजुर्गों को समाजवादी पेंशन बांटी। 27 साल तक सपा के कब्जे में रहे नैमिषारण्य पर 2017 में भाजपा ने सेंध लगा दी। विधायक रामकृष्ण भार्गव को जीत मिली। लोगों को उनका काम पसंद आया, तो 2022 में भी मिश्रिख सीट पर भाजपा रिकॉर्ड 90 हजार वोटों से जीत गई।
नैमिषारण्य में व्यास गद्दी के महंत चंदन दीक्षित कहते हैं, "ये बात सत्य है कि यहां का विकास समाजवादी शासनकाल में ही शुरू हुआ। 2012 से 2017 तक यहां से सपा विधायक रहे रामपाल राजवंशी ने मठों के विकास के लिए अच्छा काम किया। अखिलेश सरकार में ही नैमिष से लखनऊ तक की स्पेशल बस सेवा भी शुरू हुई। नई सड़कें बनाई गईं। अब उसी की तर्ज पर मौजूदा योगी सरकार यहां का विकास कर रही है। सरकार ने नैमिषारण्य विकास परिषद का गठन किया है। इसके अंतर्गत यहां काशी, अयोध्या की तरह भव्य कॉरिडोर का निर्माण हो रहा है।"
योगी के दौरे के 42 दिन बाद पहुंचे अखिलेश, दोनों के बयान एक जैसे
लोकसभा चुनाव से पहले भाजपा और सपा आखिर क्यों नैमिषारण्य पर फोकस कर रही हैं? सबसे पहले इसे समझने के लिए 2 घटनाओं पर गौर करिए। पहली: नैमिषारण्य विकास परिषद के गठन और निकाय चुनाव से पहले सीएम योगी ने 28 अप्रैल, 2023 को नैमिषारण्य में विशाल जनसभा की। दूसरी: योगी की जनसभा के 42 दिन बाद अखिलेश भी नैमिषारण्य पहुंचे। उन्होंने नैमिष में प्रशिक्षण शिविर की शुरुआत की।
28 अप्रैल को सीतापुर की मिश्रिख लोकसभा सीट में भाजपा ने विशाल जनसभा की। सभा में सीधे तौर पर सीएम योगी आदित्‍यनाथ ने नैमिषारण्य के विकास का मुद्दा उठाया। उन्होंने भाषण की शुरुआत करते हुए कहा, "काशी चमक चुकी है। अयोध्या में भव्य श्रीराम मंदिर का निर्माण हो रहा है। मथुरा-वृंदावन के कायाकल्प का काम चल रहा है। अब नैमिषारण्य की बारी है। हमारी सरकार काशी विश्वनाथ धाम की तरह ही नैमिषारण्य का कायाकल्प करते हुए यहां ललिता देवी कॉरिडोर बनाने जा रही है। इससे यहां का धार्मिक पर्यटन बढ़ेगा, जिससे हर क्षेत्र में रोजगार के अवसर बड़े पैमाने पर सृजित होंगे।"
योगी ने चुनावों को ‘देवासुर संग्राम’ बताते हुए कहा कि कभी इसी नैमिषारण्य की भूमि से महर्षि दधीचि ने दैवीय शक्तियों की विजय के लिए अपनी अस्थियां वज्र बनाने के लिए दी थीं। उसी तरह ये समय चुनाव में दानव रूपी भ्रष्टाचारियों, दुराचारियों, माफिया और अपराधियों को सबक सिखाने का है।
42 दिन बाद...अखिलेश भी नैमिषारण्य पहुंच गए। उन्होंने ललिता देवी मंदिर में दर्शन कर लोकसभा चुनाव की तैयारियों की शुरुआत की रणनीतिक घोषणा कर दी। इस दौरान उन्होंने मीडिया से कहा, "असुर वही, जो अत्याचार करे। आज के असुरों से जनमानस को बचाने के लिए मैं यहां प्रार्थना करने आया हूं।" अखिलेश के इस बयान को योगी के 'दानव' वाले बयान पर पलटवार माना गया।
'नैमिष-प्रेम' मतलब...ब्राह्मण वोटरों का दिल जीतने की जद्दोजहद 
नैमिषारण्य के रहने वाले समाजसेवी राजेश चतुर्वेदी बताते हैं, "पार्टी कोई भी हो...नैमिष में आने का मतलब है यहां के ब्राह्मण वोटरों को साधना। अखिलेश का मिशन-2024 भी इसी मकसद से हुआ। सपा पहले गोला गोकर्णनाथ की नगरी लखीमपुर गई। फिर ऋषि-मुनियों की तपोस्थली नैमिषारण्य में बड़ा कार्यक्रम हुआ। इससे यह साफ है कि लोकसभा चुनाव से पहले सपा ब्राह्मण वोटरों तक पैठ बनाने में जुट गई है। दूसरी तरफ भाजपा ललिता देवी कॉरिडोर और नैमिषारण्य विकास परिषद बनाकर यहां के ब्राह्मणों का दिल जीतने में जुटी है।"
मिश्रिख लोकसभा सीट में 85% प्रतिशत ब्राह्मण वोटर हैं। यह स्थान 305 वर्ग किलोमीटर के क्षेत्रफल में फैला हुआ है। यहां की औसत साक्षरता दर 65% और जनसंख्या 1,90,334 है। लोकसभा चुनाव-2019 में यहां से भाजपा 5,34,429 वोटों के साथ जीती थी। सांसद अशोक कुमार रावत बने।
चक्रतीर्थ पर जिसने माथा टेका, वह अजेय हो गया
हम प्यासगद्दी के संतों से बात करके नैमिषारण्य में सबसे बड़े आकर्षण के केंद्र चक्रतीर्थ पहुंचे। ये वही चक्र है, जिसको लेकर मान्यता है कि ऋषियों को राक्षसों से बचाने के लिए भगवान ब्रह्मा ने खुद इसे धरती पर प्रकट किया। तब से लेकर आज तक यह चक्र इसी कुंड में है। इसका पानी पाताल लोक से आता है, जो कभी सूखता नहीं। धार्मिक दृष्टि से इस चक्र का महत्व बहुत ज्यादा है। इसके जल को छू भर लेने से मनोकामना पूरी हो जाती है। यही कारण है कि योगी से लेकर अखिलेश, जब भी नैमिषारण्य आते हैं, एक बार इस चक्र पर माथा जरूर टेकते हैं।
चक्रतीर्थ के पुजारी लक्ष्मी नारायण तिवारी कहते हैं, "यहां बहुत सी पार्टियां आईं, ढेरों घोषणाएं हुईं लेकिन धरातल पर कोई विकास नहीं दिखा। लेकिन जब से योगी सरकार आई है, नैमिष में विकास की सरयू बह रही है। तीर्थ के लिए सीएम योगी ने 800 करोड़ रुपए दिए। इस पर काम भी शुरू हो गया है। चक्रतीर्थ पर नैमिषारण्य विकास परिषद की तरफ से सुंदरीकरण करवाया जा रहा है। साधु-संतों के ठहरने और कुंड के चबूतरे पर बैठने की व्यवस्था हो रही है। जो घोषणाएं की गईं, वह जमीन पर दिख रही हैं। इसलिए यहां का संत समाज BJP के साथ है।"
कॉरिडोर बनने से बढ़ेगा पर्यटन, मिलेंगी नौकरियां
नवंबर, 2022 में नैमिषारण्य विकास परिषद के गठन के बाद सरकार ने बड़ा फैसला लिया। यहां के सिद्ध पीठ मां ललिता देवी मंदिर के चारों तरफ काशी विश्वनाथ जैसा कॉरिडोर बनाने की घोषणा की गई। मंदिर से चक्रतीर्थ जाने वाली रोड 16 मीटर चौड़ी है, जिस पर दुकानदारों ने अतिक्रमण कर रखा है। इसे देखते हुए ललिता देवी मंदिर के आस-पास के दुकानदारों को दुकान खाली करने का नोटिस दिया जा चुका है।
प्रशासन कॉरिडोर बनवाने से पहले मठों के साधु-संतों से बैठक कर इजाजत भी ले चुका है।
हमने नैमिष में बीते 15 साल से श्रद्धालुओं को यात्रा करा रहे टूरिस्ट गाइड विपिन कुमार चतुर्वेदी से बात की। विपिन कहते हैं, "नैमिष में हर साल 50 लाख से ज्यादा लोग दर्शन के लिए आते हैं। इनमें से 60% राज्य के पर्यटक हैं। कोविड में यहां दर्शन बंद हो गए थे। इससे 2 साल तक पर्यटन प्रभावित रहा। लेकिन 2022 से चीजें पटरी पर वापस लौट रही हैं। अब लोकसभा चुनाव से पहले यहां कॉरिडोर बनने का काम भी शुरू होने वाला है। कॉरिडोर बनने से यहां का टूरिज्म बूस्ट होगा। लोगों के लिए रोजगार के मौके पैदा होंगे।"
नैमिष में भगवान राम ने किया अश्वमेघ यज्ञ 
हिंदू धर्म में नैमिषारण्य धाम का खास महत्व है। इसका जिक्र विष्णु पुराण और मार्कण्डेय पुराण में भी मिलता है। नैमिष के दर्शन के बिना चार धाम यात्रा अधूरी मानी गई है। पुराणों के मुताबिक, यह तीर्थ स्थल ऋषि-मुनियों की तपोभूमि के तौर पर विख्यात रहा है। ऐसा कहा जाता है कि इसी जगह पर महाभारत के रचयिता वेद व्यास के शिष्य सूत ने 88 हजार ऋषियों को कौरव-पांडव की कथा सुनाई थी।
नैमिष के पुरोहित लक्ष्मीकांत महाराज कहते हैं, "रामायण में भी नैमिषारण्य का उल्लेख किया गया है। यहीं पर भगवान राम ने अश्वमेध यज्ञ किया था। महर्षि दधीचि ने लोक कल्याण के लिए इंद्र को अपनी अस्थियां दान में दे दी थी। इसे खुद ब्रह्मा जी ने ऋषियों की तपस्या के लिए सबसे उपयुक्त स्थान बताया था।"
नैमिषारण्य के दर्शनीय स्थल
पर्यटन के लिहाज से नैमिषारण्य यूपी का प्रमुख धार्मिक स्थल है। यहां पर चक्रतीर्थ के अलावा व्यास गद्दी, श्री ललिता देवी मंदिर, दधीचि कुंड, भूतेश्वरनाथ महादेव, दशाश्वमेध घाट, स्वयंभू मनु और सतरूपा मंदिर, हनुमान गढ़ी और पांडव किला और गोमती तट जैसे स्थलों का धार्मिक महत्व है। इनका जिक्र पुराणों में भी किया गया है।
चक्रतीर्थ पर बने भूतेश्वरनाथ महादेव मंदिर से जुड़ा रोचक इतिहास है। कहते हैं यहां पर ब्रह्मा जी ने शिवलिंग की स्थापना की थी। मान्यता है कि यहां पर स्थापित शिवलिंग दिन में 3 बार अपना रूप बदलता है। सुबह के समय शिवलिंग बालरूप जैसा दिखता है। दोपहर 12 बजे शिवलिंग रौद्ररूप में ढल जाता है। जबकि सायंकाल 6 बजे इसका आकार शिव के दयालु रूप में बदल जाता है।
1. BJP सोशल मीडिया टीम पर भड़के बीएल संतोष, लगाई क्लास:भूपेंद्र चौधरी की टीम को दिए नए टास्क; विपक्ष को ट्रैक-काउंटर करने का आदेश
लखनऊ दौरे पर आए बीजेपी के राष्ट्रीय महामंत्री संगठन बीएल संतोष ने शनिवार को प्रदेश पदाधिकारियों के साथ बैठक की। भूपेंद्र चौधरी की नई टीम से मिले। उन्हें 2024 के लिए नए टास्क दिए। इसके बाद सोशल मीडिया टीम के साथ भी मीटिंग की। इसमें बीएल संतोष ने साफ तौर पर सोशल मीडिया टीम के कामकाज को लेकर नाराजगी जताई। पढ़िए पूरी खबर...
2. मोदी कैबिनेट में फेरबदल की सुगबुगाहट: यूपी से 2 ब्राह्मण चेहरों को केंद्रीय मंत्रिमंडल में मिल सकती है जगह, जनरल वीके सिंह हो सकते हैं आउट 
मोदी कैबिनेट में उत्तर प्रदेश के किस चेहरे की विदाई होगी और किसको मौका मिलेगा? फिलहाल यूपी के सियासी गलियारों में यह चर्चा तेज है। सूत्रों की मानें तो बीजेपी के पूर्व प्रदेश अध्यक्ष महेंद्र नाथ पांडेय और गाजियाबाद से सांसद जनरल वीके सिंह की विदाई तय मानी जा रही है। इनकी जगह जातीय संतुलन साधने के लिए टीम मोदी में यूपी के नए चेहरे शामिल किए जाएंगे। पढ़िए पूरी खबर...